<classify> WAWAKILISHI wa Tanzania katika michuano ya Ligi ya Mabingwa Afrika Simba leo wanashuka dimbani kuivaa TP Mazembe ya Jamhuri ya Kidemokrasia ya Congo DRC, katika mchezo wa kwanza wa robo fainali kwenye dimba la Taifa, Dar es Salaam.Ni mchezo unaoweza kuwa mgumu, Simba ikihitaji kuendeleza rekodi ya kushinda kwenye uwanja wa nyumbani lakini pia, Mazembe itahitaji kuvunja utamaduni huo kwa kutafuta ushindi au sare ili kwenda kumaliza kazi kwao.Simba inaweza kufanya vizuri kulingana na ilivyojiandaa kimbinu dhidi ya mpinzani huyo mwenye uzoefu mkubwa katika michuano hiyo ya Afrika baada ya kufanya jitihada katika mechi za hatua ya makundi dhidi ya timu nyingine kubwa kama Al Ahly na AS Vita. Lakini pia, huenda ikataka kulipiza kisasi baada ya mara ya mwisho kukutana kwao mwaka 2011, TP Mazembe kumfunga Simba katika mechi mbili ya nyumbani na ugenini. Mchezo wa kwanza uliochezwa Lubumbashim wenyeji walishinda kwa mabao 3-1 na baadae kushnda 3-2 jijini Dar es Salaam.Lakini historia na ubora wa Mazembe vinaweza kuvunjwa kwa kuwa Simba ya msimu huu ni tofauti na inataka kufanya mambo makubwa mbele ya mashabiki wake. Kikosi ilichonacho kikiongozwa na washambuliaji mahiri Meddie Kagere, Emmanuel Okwi na John Bocco, viungo wakati kama Jonas Mkude na Clatous Chama, hakika wanaweza kuweka historia mpya.Timu zote mbili kila mmoja ni mjanja nyumbani kwake, Simba ilifanya vizuri mechi zake zote za nyumbani na kadhalika kwa TP Mazembe. Ila katika mechi za ugenini Simba alionesha udhaifu kwa kupoteza michezo mitatu ya hatua ya makundi kuliko mpinzani wake huyo.TP Mazembe katika michezo mitatu ya ugenini ilitengeneza sare mbili na kupoteza mmoja. Hivyo, Simba ikijipanga inaweza kuifunga. Isipokuwa wekundu hao hawahitaji kuwaruhusu wapinzani kupata bao la ugenini kwasababu watakapokuwa kwao itawapa faida kubwa.Timu hiyo katika michezo yake ya nyumbani ya hatua iliyopita imeshinda yote. Wachezaji wa Mazembe wanaopaswa kuchungwa na Simba kuna Tresor Mputu, Kevin Zatu, Meshaki Elia na Jakson Muleka. Mchezo wa marudiano utakaoamua mshindi wa kusonga mbele hatua ya nusu fainali unatarajiwa kurudiwa April 13, mwaka huu Lubumbashi DRC.  <topic>: KITAIFA 